五言绝句简称五绝, 每首仅二十字,便能展现出一幅幅清新的图画,传达一种种真切的意境。 一如“野旷天低树,江清月近人”的寂静深幽; 一 如“ 千山鸟飞绝,万径人踪灭 ”的 孤独 冷清 ; 一如“夕阳无限好,只是近黄昏”的无限怅惘…… 今天为大家整理了50首绝美的五言绝句,语言雅致,情境优美,短到极致,也美到极致。 01 《鸟鸣涧》 唐·王维 人闲桂花落,夜静春山空。 月出惊山鸟,时鸣春涧中。 02 《宿建德江》 唐·孟浩然 移舟泊烟渚,日暮客愁新。 野旷天低树,江清月近人。 03 《鹿柴》 唐·王维 空山不见人,但闻人语响。 返景入深林,复照青苔上。 04 《秋日湖上》 唐·薛莹 落日五湖游,烟波处处愁。 浮沉千古事,谁与问东流。 05 《辛夷坞》 唐·王维 木末芙蓉花,山中发红萼。 涧户寂无人,纷纷开且落。 06 《静夜思》 唐·李白 床前明月光,疑是地上霜。 举头望明月,低头思故乡。 07 《竹里馆》 唐·王维 独坐幽篁里,弹琴复长啸。 深林人不知,明月来相照。 08 《早春野望》 唐·王勃 江旷春潮白,山长晓岫青。 他乡临睨极,花柳映边亭。 09 《山中》 唐·王勃 长江悲已滞,万里念将归。 况属高风晚,山山黄叶飞。 10 《晚春江晴寄友人》 唐·韩琮 晚日低霞绮,晴山远画眉。 春青河畔草,不是望乡时。 11 《秋风引》 唐·刘禹锡 何处秋风至?萧萧送雁群。 朝来入庭树,孤客最先闻。 12 《杂诗》 唐·王维 君自故乡来,应知故乡事。 来日绮窗前,寒梅著花未? 13 《绝句二首·其二》 唐·杜甫 江碧鸟逾白,山青花欲燃。 今春看又过,何日是归年? 14 《登鹳雀楼》 唐·王之涣 白日依山尽,黄河入海流。 欲穷千里目,更上一层楼。 15 《风》 唐·李峤 解落三秋叶,能开二月花。 过江千尺浪,入竹万竿斜。 16 《崔九欲往南山马上口号与别》 唐·裴迪 归山深浅去,须尽丘壑美。 莫学武陵人,暂游桃源里。 17 《左掖梨花》 唐·丘为 冷艳全欺雪,余香乍入衣。 春风且莫定,吹向玉阶飞。 18 《马诗》 唐·李贺 大漠山如雪,燕山月似钩。 何当金络脑,快走踏清秋。 19 《草》 唐·白居易 离离原上草,一岁一枯荣。 野火烧不尽,春风吹又生。 20 《梅花》 宋·王安石 墙角数枝梅,凌寒独自开。 遥知不是雪,为有暗香来。 21 《柳桥晚眺》 宋·陆游 小浦闻鱼跃,横林待鹤归。 闲云不成雨,故傍碧山飞。 22 《 芗林五十咏·竹斋 》 宋·杨万里 凛凛冰霜节,修修玉雪身。 便无文与可,不有月传神。 23 《送灵澈上人》 唐·刘长卿 苍苍竹林寺,杳杳钟声晚。 荷笠带斜阳,青山独归远。 24 《送别》 唐·王之涣 杨柳东风树,青青夹御河。 近来攀折苦,应为别离多。 25 《送郭司仓》 唐·王昌龄 映门淮水绿,留骑主人心。 明月随良掾,春潮夜夜深。 26 《秋夜寄丘二十二员外》 唐·韦应物 怀君属秋夜,散步咏凉天。 空山松子落,幽人应未眠。 27 《问刘十九》 唐·白居易 绿蚁新醅酒,红泥小火炉。 晚来天欲雪,能饮一杯无? 28 《相思》 唐·王维 红豆生南国,春来发几枝。 愿君多采撷,此物最相思。 29 《怨情》 唐·李白 美人卷珠帘,深坐颦蛾眉。 但见泪痕湿,不知心恨谁。 30 《江上》 宋·王安石 江水漾西风,江花脱晚红。 离情被横笛,吹过乱山东。 31 《终南望馀雪》 唐·祖咏 终南阴岭秀,积雪浮云端。 林表明霁色,城中增暮寒。 32 《绝句二首·其一》 唐·杜甫 迟日江山丽,春风花草香。 泥融飞燕子,沙暖睡鸳鸯。 33 《碧磵驿晓思》 唐·温庭筠 香灯伴残梦, 楚国在天涯。 月落子规歇, 满庭山杏花。 34 《春怨》 唐·金昌绪 打起黄莺儿, 莫教枝上啼。 啼时惊妾梦, 不得到辽西。 35 《寻隐者不遇》 唐·贾岛 松下问童子,言师采药去。 只在此山中,云深不知处。 36 《山中》 唐·王维 荆溪白石出,天寒红叶稀。 山路元无雨,空翠湿人衣。 37 《逢雪宿芙蓉山主人》 唐·刘长卿 日暮苍山远 ,天寒白屋贫 。 柴门闻犬吠 ,风雪夜归人。 38 《春晓》 唐·孟浩然 春眠不觉晓,处处闻啼鸟。 夜来风雨声,花落知多少。 39 《遗爱寺》 唐·白居易 弄日临溪坐,寻花绕寺行。 时时闻鸟语,处处是泉声。 40 《夜宿山寺》 唐·李白 危楼高百尺,手可摘星辰。 不敢高声语,恐惊天上人。 41 《所见》 清·袁枚 牧童骑黄牛,歌声振林樾。 意欲捕鸣蝉,忽然闭口立。 42 《江雪》 唐·柳宗元 千山鸟飞绝,万径人踪灭。 孤舟蓑笠翁,独钓寒江雪。 43 《独坐敬亭山》 唐·李白 众鸟高飞尽,孤云独去闲。 相看两不厌,唯有敬亭山。 44 《登乐游原》 唐·李商隐 向晚意不适,驱车登古原。 夕阳无限好,只是近黄昏。 45 《玉阶怨》 唐·李白 玉阶生白露,夜久侵罗袜。 却下水晶帘,玲珑望秋月。 46 《天涯》 唐·李商隐 春日在天涯,天涯日又斜。 莺啼如有泪,为湿最高花。 47 《行宫》 唐·元稹 寥落古行宫,宫花寂寞红。 白头宫女在,闲坐说玄宗。 48 《秋浦歌》 唐·李白 白发三千丈,缘愁似个长。 不知明镜里,何处得秋霜。 49 《江上渔者》 宋·范仲淹 江上往来人,但爱鲈鱼美。 君看一叶舟,出没风波里。 50 《寄内》 宋·孔平仲 试说途中景,方知别后心。 行人日暮少,风雪乱山深。 诗词是有力量的,或治愈、或鼓舞、或安慰、或寄托…… 遇见一句触动心灵的诗词,是一种幸运。 以上这50首五言绝句,哪首最打动你呢? — END — 图片:来源于网络,版权归原作者所有 名篇|学术|独家|思想|读书会 ○ 季羡林国学讲堂 ○ 新浪微博:@季羡林国学讲堂 投稿邮箱:goodeditor@126.com